Zo Zvolena do Záhrebu. Radovan Puliš premenil výbornú individuálnu sezónu v slovenskej extralige na zmluvu s tímom KHL. V Chorvátsku ho na úvod čaká skúšobná doba, počas ktorej musí presvedčiť o svojich kvalitách. Pred odchodom do Medveščaku je slovenský útočník naladený pozitívne.

Môžete priblížiť vašu dohodu s Medvečšakom?

„Zmluvu mám už dlhší čas podpísanú. Ide vlastne o klasickú try-out zmluvu. Je to kontrakt na jeden rok. Od 18.júla do 15.augusta mám skúšobnú dobu. Keď si ma budú chcieť nechať, začína platiť už podpísaná zmluva na celú sezónu. Dovtedy musím presvedčiť.“

Zrejme však bude mať túto snahu aj viacero iných hráčov, nie?

„Je tam viacero hráčov, ale podľa správ, čo mám od manažéra a agenta, bude dosť veľká šanca, aby som urobil tím. Aj preto som sa rozhodol do toho ísť, je to pre mňa ako pre hráča obrovská príležitosť.“

zdroj: HokejPortal.sk

Z našej ligy do KHL nie je žiadna samozrejmosť. Prekvapený takýmto vývojom?

„Poviem pravdu. Čo som bol v kontakte s českými alebo slovenskými agentmi, hovorili mi, že je veľmi ťažké sa dostať z našej ligy aj do Fínska, či Švédska, nieto ešte do KHL. Ale Andrej Podkonický ma kontaktoval s jedným agentom, ktorý robí pre Rusko a ten mi jasne povedal, že mi vybaví KHL. Aj keď som tomu spočiatku neverili, videl som, že na tom tvrdo pracuje. Tým agentom je Ivan Botev a jemu patrí veľká vďaka. Samozrejme, aj Andrejovi Podkonickému za pomoc.“

Aké iné ponuky pripadali do úvahy?

„Mal som s agentmi niečo rozrobené v Česku. Presnejšie Slaviu, ale tou cestou som veľmi nechcel ísť. Skôr som sa zameriaval na Fínsko alebo Švédsko. Mal som jednu ponuku aj z Allsvenskan, ale keď prišla táto možnosť, hneď som to podpísal.“

Akú letnú prípravu máte za sebou?

„Letnú som mal rovnakú ako pred rokom. Pripravoval som sa s Janom Ťavodom a Peťom Hraškom. Minulý rok sa mi to vyplatilo, tak som nemal čo meniť. Pripravoval ma kondičný tréner Roman Kubš.“

Nechceme to privolávať, ale čo ak to v Záhrebe nevyjde. Máte pripravenú nejakú alternatívu?

„Prvoradá alternatíva je presadiť sa v Medveščaku. Ak by to nevyšlo, budem to ďalej riešiť. Ale viem, že vo Zvolene mám otvorené dvere, v klube mám naďalej nadštandardné vzťahy.“